RO Jurnalul Oficial al Uniunii Europene L 204/7

REGULAMENTUL (UE) 2016/1244 AL COMISIEI

din 28 iulie 2016

de modificare a anexei I la Regulamentul (CE) nr. 1334/2008 al Parlamentului European și al Consiliului în ceea ce privește anumite substanțe aromatizante care aparțin unei grupe de substanțe înrudite cu structură de nesaturare alfa–beta

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 1334/2008 al Parlamentului European și al Consiliului din 16 decembrie 2008 privind aromele și anumite ingrediente alimentare cu proprietăți aromatizante destinate utilizării în și pe produsele alimentare și de modificare a Regulamentului (CEE) nr. 1601/91 al Consiliului, a Regulamentelor (CE) nr. 2232/96 și (CE) nr. 110/2008 și a Directivei 2000/13/CE (1), în special articolul 11 alineatul (3),

având în vedere Regulamentul (CE) nr. 1331/2008 al Parlamentului European și al Consiliului din 16 decembrie 2008 de instituire a unei proceduri comune de autorizare pentru aditivii alimentari, enzimele alimentare și aromele alimentare (2), în special articolul 7 alineatul (5),

întrucât:

(1) Anexa I la Regulamentul (CE) nr. 1334/2008 conține o listă a Uniunii de arome și materiale-sursă aprobate destinate utilizării în și pe produsele alimentare și condițiile de utilizare a acestora.

(2) Prin Regulamentul de punere în aplicare (UE) nr. 872/2012 al Comisiei (3), a fost adoptată o listă cu substanțe aromatizante care a fost introdusă în partea A din anexa I la Regulamentul (CE) nr. 1334/2008.

(3) Această listă poate fi actualizată în conformitate cu procedura comună la care se face referire la articolul 3 alineatul (1) din Regulamentul (CE) nr. 1331/2008, fie la inițiativa Comisiei, fie în urma unei cereri depuse de un stat membru sau de o parte interesată.

(4) Lista Uniunii de arome și materiale-sursă conține mai multe substanțe în legătură cu care Autoritatea Europeană pentru Siguranța Alimentară (denumită în continuare „autoritatea”) a solicitat furnizarea de date științifice suplimentare pentru a putea încheia evaluarea în termenele limită specifice stabilite în partea A din anexa I la Regulamentul (CE) nr. 1334/2008.

(5) În cazul următoarelor cinci substanțe aparținând evaluării grupului de arome FGE 208rev.1, în lista Uniunii s-a stabilit termenul de 31 decembrie 2012 pentru comunicarea datelor științifice suplimentare solicitate: p-menta-1,8-dienă-7-ol (nr. FL 02.060), mirtenol (nr. FL 02.091), mirtenal (nr. FL 05.106), acetat de p-menta-1,8-dien-7-il (nr. FL 09.278) și acetat de mirtenil (nr. FL 09.302). Datele suplimentare au fost prezentate de către solicitant.

(6) Această grupă chimică include substanța p-menta-1,8-dien-7-al (nr. FL 05.117), care a fost utilizată ca substanță reprezentativă pentru grupă și pentru care au fost furnizate date privind toxicitatea.

(7) Autoritatea a evaluat datele prezentate și a concluzionat, în avizul său științific din 24 iunie 2015 (4), că substanța p-menta-1,8-dien-7-al (nr. FL 05.117) este genotoxică in vivo și, prin urmare, utilizarea sa ca substanță aromatizantă ridică o problemă legată de siguranță. Această substanță a fost deja eliminată de pe lista Uniunii prin Regulamentul (UE) 2015/1760 al Comisiei (5).

(8) În avizul respectiv, autoritatea a concluzionat de asemenea că, dat fiind că p-menta-1,8-dien-7-al (nr. FL 05.117) este reprezentativ pentru această grupă, celelalte substanțe din grupă ar putea să ridice o problemă de siguranță.

(9) În vederea evaluării mai aprofundate a siguranței acestor cinci substanțe, li s-a solicitat în mod oficial părților interesate să furnizeze studii suplimentare de toxicitate până la 30 aprilie 2016, pentru a permite EFSA să își finalizeze evaluarea.

(10) Părțile interesate în cauză au transmis, înainte de 30 aprilie 2016, noile studii solicitate.

(11) De asemenea, în așteptarea evaluării de către EFSA a noilor date științifice, a unei eventuale evaluări complete a acestor substanțe în conformitate cu procedura grupului CEF al EFSA, dacă este cazul, și a finalizării procesului de reglementare ulterior, este necesar să se modifice condițiile de utilizare a celor cinci substanțe pentru a reflecta mai bine utilizarea lor reală în prezent.

(12) Din motive tehnice, ar trebui să fie stabilite perioade de tranziție pentru produsele alimentare în care a fost adăugată oricare dintre cele cinci substanțe aromatizante și care au fost introduse pe piață sau expediate către Uniune din țări terțe înainte de data intrării în vigoare a prezentului regulament.

(13) Prin urmare, partea A a anexei I la Regulamentul (CE) nr. 1334/2008 ar trebui modificată în consecință.

(14) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1

Partea A din anexa I la Regulamentul (CE) nr. 1334/2008 se modifică în conformitate cu anexa la prezentul regulament.

Articolul 2

(1) Produsele alimentare în care a fost adăugată oricare dintre următoarele cinci substanțe aromatizante: p-menta-1,8-dienă-7-ol (nr. FL 02.060), mirtenol (nr. FL 02.091), mirtenal (nr. FL 05.106), acetat de p-menta1,8-dien-7-il (nr. FL 09.278) și acetat de mirtenil (nr. FL 09.302), care nu respectă condițiile prevăzute în anexa la prezentul regulament și care au fost introduse pe piață în mod legal înainte de intrarea în vigoare a prezentului regulament pot fi comercializate până la data durabilității minimale a acestora sau până la data-limită de consum.

(2) Produsele alimentare importate în Uniune în care a fost adăugată oricare dintre substanțele aromatizante menționate la alineatul (1) și care nu respectă condițiile stabilite în anexa la prezentul regulament pot fi comercializate până la data durabilității minimale a acestora sau până la data-limită de consum, în cazul în care importatorul acestor produse alimentare poate demonstra că ele au fost expediate din țara terță în cauză și că se aflau în drum spre Uniune înainte de data intrării în vigoare a prezentului regulament.

(3) Perioadele de tranziție menționate la alineatele (1) și (2) nu se aplică în cazul amestecurilor de arome.

Articolul 3

Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 28 iulie 2016. Pentru Comisie Președintele Jean-Claude JUNCKER

(1) JO L 354, 31.12.2008, p. 34.

(2) JO L 354, 31.12.2008, p. 1.

(3) Regulamentul de punere în aplicare (UE) nr. 872/2012 al Comisiei din 1 octombrie 2012 de adoptare a listei cu substanțele aromatizante prevăzute în Regulamentul (CE) nr. 2232/96 al Parlamentului European și al Consiliului, de introducere a acesteia în anexa I la Regulamentul (CE) nr. 1334/2008 al Parlamentului European și al Consiliului și de abrogare a Regulamentului (CE) nr. 1565/2000 al Comisiei și a Deciziei 1999/217/CE a Comisiei (JO L 267, 2.10.2012, p. 1).

(4) Scientific Opinion on Flavouring Group Evaluation 208 Revision 1 (FGE.208Rev1) [Aviz științific privind evaluarea grupului de substanțe aromatizante 208, revizuirea 1 (FGE.208Rev1)]: Consideration of genotoxicity data on representatives for 10 alicyclic aldehydes with the α,β-unsaturation in ring/side-chain and precursors from chemical subgroup 2.2 of FGE.19. EFSA Journal 2015;13(7):4173, 28 pp. doi:10.2903/j.efsa.2015.4173. Disponibil online la următoarea adresă: www.efsa.europa.eu/efsajournal.

(5) Regulamentul (UE) 2015/1760 al Comisiei din 1 octombrie 2015 de modificare a anexei I la Regulamentul (CE) nr. 1334/2008 al Parlamentului European și al Consiliului în ceea ce privește ștergerea de pe lista Uniunii a substanței aromatizante p-menta-1,8-dien-7-al (JO L 257, 2.10.2015, p. 27).